
   GRAD OPUZEN
· Gradsko vijeće
KLASA: 021-05/25-01/02

URBROJ: 2117-11-2-25-5
Opuzen, 27. veljače 2025. godine
· Z  A  P  I  S  N  I  K 

· sa hitne XXXVII. sjednice Gradskog vijeća Grada Opuzena

· održane dana 27. veljače 2025. godine (četvrtak) s početkom u 1638 sati 

· u velikoj dvorani Gradske vijećnice, Trg kralja Tomislava 1

NAZOČNI VIJEĆNICI:
Majda Bartulović, Mario Bjeliš, Mario Dropulić, Ivan Glasović, Stana Kiridžija, Slavomir Prović, Kristijan Soče i Mladen Šiljeg 
IZOČNI VIJEĆNICI: 
Katarina Barišić, Mihovil Bjeliš, Elvis Soče, Jure Stanić i Tomislav Šimović
Ostali: 

Gradonačelnik Ivan Mataga
Pročelnica Jedinstvenog upravnog odjela Magdalena Krvavac

Direktor trgovačkog društva Čistoća Opuzen d.o.o. Mario Milošević
Zapisničar Andrija Zonjić

Predsjedavajući Kristijan Soče je pozdravio sve nazočne i konstatirao da je nazočno 8 vijećnika i potreban kvorum. Radni materijali dostavljeni su vijećnicima uz poziv za sjednicu u kojem je predložen dnevni red:
1. Prijedlog zapisnika sa XXXVI. sjednice Gradskog vijeća 
2. Prijedlog Odluke o I. izmjenama i dopunama Odluke o načinu pružanja javne usluge sakupljanja komunalnog otpada na području Grada Opuzena

3. Prijedlog Odluke o kriterijima, uvjetima i postupku za odgodu plaćanja, obročnu otplatu duga i otpis potraživanja Grada Opuzena

4. Prijedlog Odluke o porezima Grada Opuzena

5. Prijedlog Odluke o utvrđivanju visine godišnjeg paušalnog poreza na dohodak za iznajmljivače smještaja na području Grada Opuzena

6. Prijedlog Odluke o visini poreznih stopa poreza na dohodak Grada Opuzena

7. Prijedlog Odluke o donošenju Procjene rizika od velikih nesreća za područje Grada Opuzena

8. Prijedlog Odluke o donošenju Plana rasvjete Grada Opuzena

9. Prijedlog Zaključka u vezi rješavanja prometnog problema u naselju Pržinovac

Pitao je ima li primjedbi na predloženi dnevni red, izmjena ili dopuna.

Vijećnik Mario Dropulić pitao je pojašnjenje za točku 9. za koju nije dostavljen radni materijal. Pročelnica Jedinstvenog upravnog odjela Magdalena Krvavac pojasnila je kako ni njoj nije jasno o čemu se radi jer je navedeno tražio Predsjednik Gradskog vijeća. 
Predsjedavajući i gradonačelnik odgovorili su vijećniku kako građani naselja Pržinovac već duže vrijeme elektroničkom poštom upućuju određene prijedloge u svezi prometne infrastrukture, te je zatraženo očitovanje Gradskog vijeća.

Vijećnik Slavomir Prović predložio je nadopunu dnevnog reda točkom “aktualni sat”, na što je od pročelnice Magdalene Krvavac upućen da se, sukladno Poslovniku, aktualni sat ne održava ako je sjednica sazvana u hitnom postupku. Rekao je kako smatra da u predloženom dnevnom redu ima nekoliko točaka za koje smatra da su sadržajno i zakonski upitne, o čemu bi volio prethodno raspraviti s gradonačelnikom kako bi te točke eventualno povukao. Radi se o točkama 2., 5. i 8. Predložio je stanku koju je predsjedavajući odobrio u 1643 sati.
Sjednica je nastavljena u 1705 sati. Nazočno je osam vijećnika.
Predsjedavajući je konstatirao da je vijećnik Prović povukao svoj prijedlog.

Gradonačelnik Ivan Mataga povukao je predloženu točku 8. Prijedlog odluke uputiti će se u javno savjetovanje.

Predsjedavajući Kristijan Soče rekao je kako neke od predloženih točaka nisu hitne pa je predložio da se točke 3., 7. i 9. odgode za sljedeću sjednicu koju namjerava sazvati sljedeći tjedan, te da se do tada dostave odgovori na postavljena pitanja vijećnika koja su do sada ostala neodgovorena.
Predsjedavajući je dao na glasovanje prijedlog dnevnog reda dostavljen vijećnicima u radnim materijalima izuzev točaka 3., 7. 8. i 9. Nakon provedenog glasovanja konstatirao je da je prijedloženi dnevni red usvojen jednoglasno.
Ad.1. Prijedlog zapisnika sa XXXVI. sjednice Gradskog vijeća

Vijećnica Majda Bartulović dala je primjedbu na tekst Socijalnog programa; Prilikom rasprave o Socijalnom programu, u ime Kluba vijećnika HDZ/HSLS, predložila da se u dijelu kojim se regulira sufinanciranje prijevoza učenika taksativno ne navode samo neki gradovi, nego da to vrijedi jednako za sve, što je i prihvaćeno. Međutim u Službenom glasniku to nije ispravljeno nego je navedeno da se mjera odnosi na učenike sa područja Grada Opuzena koji pohađaju srednju školu u Metkoviću, Pločama, Splitu i Dubrovniku u iznosu od 22.000,00 EUR.
Pročelnica Jedinstvenog upravnog odjela Magdalena Krvavac odgovorila je vijećnici kako će se uočeni propust ispraviti, a tekst Programa objaviti u sljedećem broju Službenog glasnika.
Predsjedavajući je konstatirao da nema primjedbi na zapisnik te da je zapisnik XXXVI. sjednice Gradskog vijeća usvojen jednoglasno. 
Ad.2. Prijedlog Odluke o I. izmjenama i dopunama Odluke o načinu pružanja javne usluge sakupljanja komunalnog otpada na području Grada Opuzena
Prijedlog je obrazložio gradonačelnik Ivan Mataga. Zbog zakonskih rokova i povlačenja sredstava iz EU fondova dužni smo provoditi ovu Odluku i primjenjivati Cjenik u skladu sa Zakonom o gospodarenju otpadom, zato je i donesen novi Cjenik usklađen sa Zakonom u listopadu 2024. godine. Prethodno važeći je bio iz 2010. godine, trenutna inflacija zadnjih par godina je uzrokovala puno veće troškove u odnosu na cijene odvoza otpada iz 2010. godine. Tako da osim zakonskih odredbi, potrebno je bilo donijeti i uskladiti Cjenik s današnjim troškovima poduzeća. Ukupnu cijenu javne usluge čini cijena za količinu predanog miješanog komunalnog otpada i cijena obvezne minimalne javne usluge. Nakon izgradnje reciklažnog dvorišta, nabavke i podjele spremnika za odvojeno prikupljanje otpada stečeni su uvjeti da se mogu precizirati i kriteriji na osnovu zaprimljenih izjava i stanja s terena. Predloženi su i uvjeti za ostvarenje prava na umanjenje cijene obvezne minimalne javne usluge za mikropoduzetnike, poljoprivredu i iznajmljivače smještaja van sezone, s obzirom da je Zakon nezahvalan u ovom dijelu jer isto kategorizira male i velike poslovne subjekte s istom fiksnom cijenom u startu.
Mario Milošević, direktor trgovačkog društva Čistoća Opuzen d.o.o. rekao je kako je od nadležnog ministarstva zatražen i dobiven pozitivan odgovor na pitanje o mogućnosti umanjenja cijene usluge za mikropoduzetnike. Minimalnu cijenu javne usluge (fiksni dio) plaćaju svi korisnici a varijabilni dio se može mijenjati. Ukazao je i na veliki rast troškova društva koji se prvenstveno odnose na trošak održavanja reciklažnog dvorišta te minimalne bruto plaće djelatnicima, a posebno na povećanje naknada prema Fondu i Čistoći Metković.
Gradonačelnik Ivan Mataga precizirao je da godišnji trošak rada reciklažnog dvorišta iznosi oko 20.000 EUR bez bruto 2 plaće djelatnika koji radi na reciklažnom dvorištu, trošak Fonda za zaštitu okoliša oko 15.000 EUR za odlaganje otpada te Čistoći Metković od oko 10.000 EUR za plaćanje iste naknade za količinu predanog miješanog otpada.

Vijećnik Mario Dropulić je rekao kako je iz prijedloga odluke jasno vidljivo da su cijene fiksnog cijela prevelike a čudan mu je i način na koji to želimo regulirati. Upitao se zbog čega se iznos fiksnog dijela ne smanji maksimalno a poveća cijena za količinu predanog miješanog komunalnog otpada. Smatra nepoštenim da netko tko proizvedi veću količinu otpada plaća isto kao i neko staračko samačko domaćinstvo; Slično vrijedi i za tvrtke sa većim brojem zaposlenih a koje stvaraju relativno malu količinu otpada. Smatra da bi nam cilj trebao biti da onaj tko proizvodi više otpad više i plaća.
Gradonačelnik Ivan Mataga je pojasnio kako su prilikom predlaganja odluke kao temelj uzeti ukupni troškovi/rashodi isporučitelja usluge iz godine koja prethodi u odnosu na broj korisnika. Nadalje, cijenik usluga nije mijenjan od 2010. godine.
Mario Milošević, direktor trgovačkog društva Čistoća Opuzen d.o.o. odgovorio je vijećniku Dropuliću kako će biti potrebno određeno vrijeme provedbe odluke, kako bi se prikupili relevantni podaci, a kako bi se vidjelo može li se i kako ići u smanjenje fiksnog a povećanje varijabilnog dijela.
Predsjedavajući Kristijan Soče pitao je gradonačelnika tko nas tjera da provodimo odluku kojom između ostalog veliki plaćaju malo a stvaraju puno otpada, čime komunalno društvo ostaje bez prihoda, obzirom da je gradonačelnik rekao kako su gradovi u okruženju donijeli ali ne provode ovu odluku.
Vijećnik Slavomir Prović osvrnuo se na raspravu Marija Miloševića u kojoj je govorio o značajnom povećanju troškova. Prisjetio se kako je društvo do 2022., uglavnom poslovalo na „pozitivnoj nuli“ a kako je od tada do danas akumuliralo značajan gubitak od oko 200.000 EUR. Za to su najodgovorniji direktor društva i gradonačelnik kao predsjednik Skupštine. Činjenica je da je predmetna odluka generirala gubitke uz povećanje drugih izdataka, plaća i povećanja broja djelatnika. Također, činjenica je kako Čistoća već duže vrijeme ne uplaćuje Gradu prihode od komunalne naknade i naknade za uređenje voda za koje su im povjereni poslovni naplate. Dao je primjedbu što je iz odluke izbačena mogućnost da se komunalni otpad može prikupljati u plastičnim vrećicama; Smatra da je vrlo važno da taj dio ostane u odluci jer ima dijelova Grada u kojima smeće nije moguće prikupljati u spremnicima ili kontejnerima. Predložio je da se ne usvoji predložena dopuna, jer ni sama prva odluka nije bila dobra, nego da se izradi nova odluka u kojoj treba maksimalno smanjiti fiksni dio usluge.
Gradonačelnik Ivan Mataga rekao je kako ne zna gdje se izvlače ti podaci o gubitku od 200.000,00 EUR u odnosu na službeno dostupne podatke, a da je realan dug oko 100.000,00 EUR, s tim da je većina duga prema gradu, oko 70.000,00 EUR, što je načelno bio dogovor između grada i društva dok se društvo financijski ne stabilizira uz već gore spomenute razloge da se Cjenik nije mijenjao od 2010. godine. Izjavio je da su pored drugih povećanja, samo od 1.1.2025. povećane bruto plaće djelatnika za otprilike 4.000 EUR mjesečno, povećani mjesečni izdaci prema Čistoći Metković 2.000 EUR i 2.500 EUR prema Fondu. Smatra zbog istog da ne treba ići u novu Odluku, dok se provede javno savjetovanje i usuglasi Odluka, proći će par mjeseci, a moramo uzeti u obzir činjenicu da će se raspuštati Gradsko vijeće sredinom travnja, pa Odluka nova neće biti usvojena prije ljeta. Društvo će zbog tog biti u ozbiljnim problemima, a Grad ne može toliko dugo više pratiti potrebe društva posebno s uvećanim izdacima od 01.01.2025.
Mario Milošević, direktor trgovačkog društva Čistoća Opuzen d.o.o. odgovorio je vijećniku kako ne stoji primjedba o povećanju troškova zbog povećanja broja djelatnika jer, od kada je na dužnosti, ima dvoje novih djelatnika koje plaća Zavod za zapošljavanje te vozača koji je primljen obzirom na činjenicu da je jedini vozač bio na bolovanju a uz to nije koristio godišnji odmor tri prethodne godine. Ut to, kada se doista krene u odvojeno prikupljanje otpada, morati ćemo imati dva vozača jer je sa jednim vozačem to tehnički neizvodivo. Ponovio je kako iz iskustva susjednih gradova pretpostavlja da će nam biti potrebno neko vrijeme kako bi dobili relevantne podatke, te kako ćemo nakon određenog vremena ovu odluku morati mijenjati. Sa sadašnjim prihodima i rashodima sumnja da će društvo opstati do ljeta.
Vijećnik Slavomir Prović replicirao je gosp. Miloševiću te rekao kako simulaciju poslovanja treba napraviti prema sadašnjim pokazateljima. Traži da se ozbiljno pripremi i krene u smjeru smanjivanja fiksnog a povećanju varijabilnog dijela i da se u odluku vrati mogućnost odlaganja otpada putem plastičnih vrećica.
Vijećnica Majda Bartulović ispričala se što zbog neodgodovih obveza napušta sjednicu u 1855 sati.

Pročelnica Jedinstvenog upravnog odjela Magdalena Krvavac složila se sa komentarom gradonačelnika i direktora društva i rekla kako je sasvim jasno da su troškovi poslovanja svakim danom sve veći, a najbolji dokaz je značajan porast zahtjeva za jednokratnu pomoć koji svakodnevno dolaze u gradsku upravu.
Predsjedavajući Kristijan Soče komentirao je Odluku Gradonačelnika kojom je odobreno 86.886,00 EUR za javne potrebe u kulturi u 2025. godini i pitao zbog čega Grad Opuzen izdvaja gotovo 14.000 EUR više za kulturu od Grada Metkovića. Odredio je stanku u 1800 sati.

Nastavljeno u 1810 sati. Nazočno je sedam vijećnika.

Gradonačelnik Ivan Mataga odgovorio je predsjedavajućem kako je iznos koji se iz proračuna izdvaja za potrebe u kulturi identičan kao i u prethodnim godinama; Jedina razlika je izdatak za KUD Sveti Stipan, koji je osnovan prošle godine.

Predsjedavajući Kristijan Soče je odgovorio kako je pitanje postavio samo u smislu odgovornog raspolaganja sredstvima, obzirom na financijsku situaciju, i kako bezrezervno podržava rad svih gradskih udruga. 
Vijećnik Slavomir Prović smatra da bi bilo dobro da su uz vijesti o potpisanim ugovorima o dodjeli sredstava pojedinim udrugama navesti i iznose odobrenih sredstava te za koje projekte.
Pročelnica Jedinstvenog upravnog odjela Magdalena Krvavac rekla je kako joj je drago što je ove godine  Turistička zajednica Grada Opuzena uvrštena u gradski proračun za razliku od prošle godine kada je ona obnašala dužnosti direktorice, jer se radi o vrlo važnoj instituciji za Grad Opuzen. Složila se s prijedlogom vijećnika Provića da se objave i iznosi sredstava za pojedine udruge: U usvojenom Programu javnih potreba u kulturi Grada Opuzena za 2025. godinu naveden je samo zbirni iznos, dok je gradonačelnik, na prijedlog Povjerenstva za stručno vrednovanje programa i projekata u kulturi Grada Opuzena, donio posebnu Odluku o dodjeli financijskih sredstava za 18 udruga koje su zadovoljile sve formalne uvjete i propisane kriterije, i sa kojima su potpisani ugovori.

Predsjedavajući Kristijan Soče je pitao da li će se raspisivati natječaj za direktora Turističke zajednice.

Gradonačelnik Ivan Mataga odgovorio je da je natječaj već proveden, međutim na isti nije pristigla nijedna ponuda te će biti ponovljen.
Predsjedavajući je zaključio raspravu. Nakon provedenog glasovanja konstatirao je da je Odluka o I. izmjenama i dopunama Odluke o načinu pružanja javne usluge sakupljanja komunalnog otpada na području Grada Opuzena u predloženom tekstu usvojena većinom glasova, sa 5 glasova “ZA”, 1 glasom “PROTIV” (vijećnik Slavomir Prović) i 1 “SUZDRŽANIM” (vijećnica Stana Kiridžija). Odluka će se objaviti u Službenom glasniku Grada Opuzena.
Ad.3. Prijedlog Odluke o porezima Grada Opuzena

Prijedlog je obrazložio gradonačelnik Ivan Mataga. Razlog za donošenje ove odluke je obveza Grada da uskladi odluku o gradskim porezima sa zakonom, odnosno uvede porez na nekretnine sukladno Zakonu o izmjenama i dopuni Zakona o lokalnim porezima kojim je dosadašnji porez na kuće za odmor zamijenjen porezom na nekretnine. Porez na nekretnine plaća se godišnje po m² korisne površine, ovisno o zoni prema važećoj Odluci o komunalnoj naknadi. Prijedlog je da visina poreza za I. zonu iznosi 0,80 EUR/m2 te za II. zonu 0,60 EUR/m2; Dosadašnji porez na kuće za odmor iznosio je 15 kn/m2. Prihod se dijeli na način da 80% pripada Gradu Opuzenu a 20% Županiji dubrovačko-neretvanskoj. Kao nadležno tijelo za poslove u svezi s utvrđivanjem, evidentiranjem, nadzorom, naplatom i ovrhom radi naplate poreza određeno je Ministarstvo financija, odnosno nadležna Porezna uprava. Visine poreza na korištenje javnih površina su djelomično izmijenjene, a dodane su neke nove kategorije, izvršena minimalna korekcija cijena te su vrijednosti iskazane u EUR. Visina poreza na potrošnju nije promijenjena.
Predsjedavajući je otvorio raspravu.

Vijećnik Slavomir Prović je rekao da se načelno slaže s predloženom odlukom ali kako bi volio da su uz predložene visine poreza navedeni i dosadašnji iznosi, kako bi se jasno vidjelo što je bilo do sada i što se novo predlaže. To je načelna primjedba za sve slične odluke.

Predsjedavajući je zaključio raspravu te je prijedlog Odluke dao na glasovanje. Nakon provedenog glasovanja konstatirao je da je jednoglasno usvojena Odluka o porezima Grada Opuzena u predloženom tekstu. Tekst Odluke objaviti će se u Službenom glasniku Grada Opuzena.
Ad.4. Prijedlog Odluke o utvrđivanju visine godišnjeg paušalnog poreza na dohodak za iznajmljivače smještaja na području Grada Opuzena

Prijedlog je obrazložio gradonačelnik Ivan Mataga. Visina paušalnog poreza predložena je u iznosu od 20,00 EUR po krevetu ili smještajnoj jedinici u kojima se obavlja djelatnost iznajmljivanja i smještaja u turizmu na području Grada Opuzena, a to je ujedno minimalni, zakonom određeni iznos. Također, do sada je praksa bila da se ova odluka donosi posebno za svaku godinu, a predložena odluka donosi se na neodređeno vrijeme.
Predsjedavajući je konstatirao da nema prijavljenih za raspravu te je prijedlog Odluke dao na glasovanje. Nakon provedenog glasovanja konstatirao je da je jednoglasno usvojena Odluka o utvrđivanju visine godišnjeg paušalnog poreza na dohodak za iznajmljivače smještaja na području Grada Opuzena u predloženom tekstu. Tekst Odluke objaviti će se u Službenom glasniku Grada Opuzena.
Ad.5. Prijedlog Odluke o visini poreznih stopa poreza na dohodak Grada Opuzena

Gradonačelnik Ivan Mataga podsjetio vijećnike kako je prošle godine odluka nije pravovremeno usvojena, pa je primjenjivana odluka iz 2023. godine. U predloženoj odluci stope poreza na dohodak ostaju iste kao i prošle godine.
Predsjedavajući je konstatirao da nema prijavljenih za raspravu te je prijedlog Odluke dao na glasovanje. Nakon provedenog glasovanja konstatirao je da je jednoglasno usvojena Odluka o visini poreznih stopa poreza na dohodak Grada Opuzena u predloženom tekstu. Tekst Odluke objaviti će se u Službenom glasniku Grada Opuzena.
Predsjedavajući je zaključio sjednicu u 1823 sati.

  Zapisničar

                     Andrija Zonjić









                    Predsjednik







                              Kristijan Soče

